Odluka Komisije od 21/09/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9883 - INEOS / BP CHEMICALS BUSINESS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 16/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9882 - SAZKA GROUP / ÖBAG / CASINOS AUSTRIA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 19/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9991 - MASSMUTUAL / MVC CAPITAL) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 17/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10000 - PREZERO INTERNATIONAL / SUEZ NORDIC) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 29/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9967 - KOHLBERG / MUBADALA / PARTNERS GROUP / PIONEER UK MIDCO 1) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2020/1789 od 25. studenoga 2020. o imenovanju zamjenika člana Odbora regija, kojeg je predložila Republika Estonija

text:
                  1.12.2020

                  HR

                  Službeni list Europske unije

                  L 403/11

         ODLUKA VIJEĆA (EU) 2020/1789
         od 25. studenoga 2020.
         o imenovanju zamjenika člana Odbora regija, kojeg je predložila Republika Estonija
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog estonske vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. i 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 8. lipnja 2020. donijelo Odluku (EU) 2020/766 o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (5) Vijeće je 30. srpnja 2020. donijelo dodatnu Odluku (EU) 2020/1153 o imenovanju članova i zamjenikâ članova Odbora regija (6).

                     (2)

                     Mjesto zamjenika člana Odbora regija postalo je slobodno istekom mandata na temelju kojeg je predložen g. Rait PIHELGAS (predstavnik lokalnog ili regionalnog tijela politički odgovornog izabranom predstavničkom tijelu: Järva Rural Municipality Council),

               DONIJELO JE OVU ODLUKU:

            Članak 1.
            U Odbor regija kao zamjenik člana imenuje se sljedeća osoba do kraja tekućeg mandata koji istječe 25. siječnja 2025.:

                        —

                        g. Rait PIHELGAS, Member of a Local Assembly: Järva Rural Municipality Council (promjena mandata).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 25. studenoga 2020.

                  Za Vijeće

                  Predsjednik

               M. ROTH

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).

            (5)  Odluka Vijeća (EU) 2020/766 od 8. lipnja 2020. o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (SL L 187, 12.6.2020., str. 3.).

            (6)  Odluka Vijeća (EU) 2020/1153 od 30. srpnja 2020. o imenovanju članova i zamjenikâ člana Odbora regija (SL L 256, 5.8.2020., str. 12.).


title: Odluka Komisije оd 2. prosinca 2020. o izmjeni Odluke 2011/C 253/04 o osnivanju stručne skupine za tržište platnih sustava u pogledu njezina razdoblja valjanosti 2021/C 52 I/02

text:
                  15.2.2021

                  HR

                  Službeni list Europske unije

                  CI 52/3

         ODLUKA KOMISIJE
         оd 2. prosinca 2020.
         o izmjeni Odluke 2011/C 253/04 o osnivanju stručne skupine za tržište platnih sustava u pogledu njezina razdoblja valjanosti
         (2021/C 52 I/02)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:

                     (1)

                     Komisija je Odlukom 2011/C 253/04 od 29. kolovoza 2011. (1) osnovala stručnu skupinu za tržište platnih sustava. Ta se odluka trebala primjenjivati do 31. prosinca 2020. Cilj je stručne skupine Komisiji pružiti službenu platformu koja omogućuje strukturiranu razmjenu mišljenja sa sudionicima na tržištu o pitanjima provedbe i tumačenja Direktive (EU) 2015/2366 Europskog parlamenta i Vijeća (2).

                     (2)

                     Komisija je 24. rujna 2020. donijela Komunikaciju Europskom parlamentu, Vijeću, Europskom gospodarskom i socijalnom odboru i Odboru regija o strategiji za plaćanja malih vrijednosti za EU (3).

                     (3)

                     U cijeloj Europi poduzimaju se razne inicijative kako bi se na tržištu potaknula veća standardizacija i inovacije pod pokroviteljstvom, među ostalim, Interesne skupine za kartice, Odbora za plaćanje malih vrijednosti u eurima i Europskog platnog vijeća. No unatoč tim inicijativama dionicima je i dalje potreban formalni forum radi strukturirane razmjene mišljenja o pitanjima povezanima s tim kretanjima. Stoga je primjereno da stručna skupina za tržište platnih sustava nastavi s radom još pet godina.

                     (4)

                     Odluku 2011/C 253/04 od 29. kolovoza 2011. trebalo bi stoga izmijeniti na odgovarajući način,

               ODLUČILA JE:

            Jedini članak
            U članku 8. Odluke 2011/C 253/04 od 29. kolovoza 2011. datum „31. prosinca 2020.” zamjenjuje se datumom „31. prosinca 2025.”.

            Sastavljeno u Bruxellesu 2. prosinca 2020.

                  Za Komisiju

               Mairead McGUINNESS

                  Članica Komisije

            (1)  Odluka Komisije od 29. kolovoza 2011. o osnivanju stručne skupine za tržište platnih sustava (SL C 253, 30.8.2011., str. 3.).

            (2)  Direktiva (EU) 2015/2366 Europskog parlamenta i Vijeća od 25. studenoga 2015. o platnim uslugama na unutarnjem tržištu, o izmjeni direktiva 2002/65/EZ, 2009/110/EZ i 2013/36/EU te Uredbe (EU) br. 1093/2010 i o stavljanju izvan snage Direktive 2007/64/EZ (SL L 337, 23.12.2015., str. 35.).

            (3)  COM(2020) 592 final


title: Odluka Vijeća (EU) 2021/1169 od 13. srpnja 2021. o izmjeni Odluke 1999/70/EZ o vanjskim revizorima nacionalnih središnjih banaka u vezi s vanjskim revizorima središnje banke Národná banka Slovenska

text:
                  16.7.2021

                  HR

                  Službeni list Europske unije

                  L 255/1

         ODLUKA VIJEĆA (EU) 2021/1169
         od 13. srpnja 2021.
         o izmjeni Odluke 1999/70/EZ o vanjskim revizorima nacionalnih središnjih banaka u vezi s vanjskim revizorima središnje banke Národná banka Slovenska
         VIJEĆE EUROPSKE UNIJE,
         uzimajući u obzir Protokol br. 4 o Statutu Europskog sustava središnjih banaka i Europske središnje banke, koji je priložen Ugovoru o Europskoj uniji i Ugovoru o funkcioniranju Europske unije, a posebno njegov članak 27. stavak 1.,
         uzimajući u obzir Preporuku Europske središnje banke od 6. svibnja 2021. Vijeću Europske unije o vanjskim revizorima središnje banke Národná banka Slovenska (ESB/2021/22) (1),
         budući da:

                     (1)

                     Reviziju računovodstvene dokumentacije Europske središnje banke (ESB) i nacionalnih središnjih banaka država članica čija je valuta euro trebaju obavljati neovisni vanjski revizori koje preporučuje Upravno vijeće ESB-a, a odobrava Vijeće Europske unije.

                     (2)

                     Središnja banka Národná banka Slovenska u 2017. izabrala je društvo Deloitte Audit s.r.o. kao svoje vanjske revizore za financijske godine od 2017. do 2020., s mogućnošću produljenja mandata na financijske godine od 2021. do 2023.

                     (3)

                     Mandat sadašnjih vanjskih revizora središnje banke Národná banka Slovenska, Deloitte Audit s.r.o., završio je nakon revizije za financijsku godinu 2020. u skladu s Odlukom Vijeća (EU) 2017/1849 (2).

                     (4)

                     Središnja banka Národná banka Slovenska namjerava produljiti mandat društva Deloitte Audit s.r.o. na financijsku godinu 2021. To je produljenje moguće u skladu s ugovornim aranžmanima između središnje banke Národná banka Slovenska i društva Deloitte Audit s.r.o.

                     (5)

                     Upravno vijeće ESB-a preporučilo je da se društvo Deloitte Audit s.r.o. imenuje vanjskim revizorima središnje banke Národná banka Slovenska za financijsku godinu 2021.

                     (6)

                     Slijedom preporuke Upravnog vijeća ESB-a Odluku Vijeća 1999/70/EZ (3) trebalo bi na odgovarajući način izmijeniti,

               DONIJELO JE OVU ODLUKU:

            Članak 1.
            U članku 1. Odluke 1999/70/EZ stavak 16. zamjenjuje se sljedećim:

                  „16.   Deloitte Audit s.r.o. odobravaju se kao vanjski revizori središnje banke Národná banka Slovenska za financijsku godinu 2021.”.

            Članak 2.
            Ova Odluka proizvodi učinke od dana priopćenja.

            Članak 3.
            Ova Odluka upućena je Europskoj središnjoj banci.

            Sastavljeno u Bruxellesu 13. srpnja 2021.

                  Za Vijeće

                  Predsjednik

               A. ŠIRCELJ

            (1)  SL C 187, 17.5.2021., str. 1.

            (2)  Odluka Vijeća (EU) 2017/1849 od 10. listopada 2017. o izmjeni Odluke 1999/70/EZ o vanjskim revizorima nacionalnih središnjih banaka u pogledu vanjskih revizora središnje banke Národná banka Slovenska (SL L 264, 13.10.2017., str. 5.).

            (3)  Odluka Vijeća 1999/70/EZ od 25. siječnja 1999. o vanjskim revizorima nacionalnih središnjih banaka (SL L 22, 29.1.1999., str. 69.).


Odluka Komisije od 13/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10250 - ACCOR / KEYS / HOTEL PORTFOLIO) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2021/1210 od 22. srpnja 2021. o mjeri pomoći u obliku općeg programa za potporu Afričkoj uniji u okviru Europskog instrumenta mirovne pomoći u 2021.

text:
                  23.7.2021

                  HR

                  Službeni list Europske unije

                  L 263/7

         ODLUKA VIJEĆA (EU) 2021/1210
         od 22. srpnja 2021.
         o mjeri pomoći u obliku općeg programa za potporu Afričkoj uniji u okviru Europskog instrumenta mirovne pomoći u 2021.
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     U skladu s Odlukom (ZVSP) 2021/509 (1), Europski instrument mirovne pomoći („Instrument”) uspostavljen je za financiranje, od strane država članica Unije, djelovanja u okviru zajedničke vanjske i sigurnosne politike u cilju očuvanja mira, sprečavanja sukoba i jačanja međunarodne sigurnosti u skladu s člankom 21. stavkom 2. točkom (c) Ugovora. U skladu s člankom 1. stavkom 2. točkom (b) podtočkom ii. Odluke (ZVSP) 2021/509, Instrumentom se mogu financirati mjere pomoći radi podupiranja vojnih aspekata mirovnih operacija koje vode regionalne ili međunarodne organizacije.

                     (2)

                     Mjere pomoći u okviru Instrumenta mogu biti u obliku posebne mjere ili općeg programa za potporu usmjerenog na određeno zemljopisno područje ili na određenu temu.

                     (3)

                     Vijeće prepoznaje stalnu stratešku važnost partnerstva Afrike i EU-a za mir i sigurnost u okviru zajedničke strategije Afrike i EU-a, a osobito okvir za suradnju uspostavljen u okviru Instrumenta mirovne pomoći za Afriku te vodeću ulogu koju Afrička unija (AU) ima u očuvanju mira i sigurnosti na afričkom kontinentu, kako je navedeno u članku 16. Protokola o osnivanju Vijeća za mir i sigurnost Afričke unije. Vijeće je i dalje predano izgradnji kapaciteta AU-a u tom području, pružanju potpore mirovnim operacijama pod afričkim vodstvom i jačanju Afričke strukture za mir i sigurnost s ciljem njezine potpune operacionalizacije, u skladu s Memorandumom o razumijevanju između Afričke unije i Europske unije o miru, sigurnosti i upravljanju od 23. svibnja 2018., kao i održavanju uspostavljenih mehanizama za suradnju, osobito integriranog pristupa koji se temelji na partnerstvu, savjetovanju i pojačanoj strateškoj koordinaciji.

                     (4)

                     Trebalo bi osigurati neometan prijelaz potpore Unije s Instrumenta mirovne pomoći za Afriku na Instrument donošenjem mjere pomoći u obliku općeg programa za potporu AU-u, koji obuhvaća drugu polovicu 2021. („mjera pomoći”). Očekuje se da će nakon mjere pomoći uslijediti daljnja potpora Afričkoj Uniji za razdoblje 2022.–2024. Općim programom omogućuje se kontinuirano pružanje pouzdanog i predvidljivog financiranja za mirovne operacije pod afričkim vodstvom koje je ovlastilo ili odobrilo Vijeće za mir i sigurnost AU-a te se istodobno osigurava fleksibilnost potrebna za djelotvorno i učinkovito reagiranje na razvoj sukoba na afričkom kontinentu. Očekuje se da bi djelovanja u okviru mjere pomoći mogla provoditi subjekti s iskustvom u provedbi djelovanja u okviru Instrumenta mirovne pomoći za Afriku. Djelovanja u okviru mjere pomoći biti će provedena uzimajući u obzir načela i zahtjeve iz Odluke (ZVSP) 2021/509 te u skladu s Pravilima za izvršavanje prihoda i rashoda koji se financiraju u okviru Instrumenta.

                     (5)

                     Svojim dopisom od lipnja 2021. upućenim Visokom predstavniku Unije za vanjske poslove i sigurnosnu politiku („Visoki predstavnik”) AU je od Unije zatražio da počevši od 1. srpnja 2021. nadalje pruža kontinuiranu potporu mirovnim operacijama pod afričkim vodstvom koje je ovlastilo ili odobrilo Vijeće za mir i sigurnost AU-a.

                     (6)

                     Vijeće ponovno potvrđuje svoju odlučnost u zaštiti, promicanju i ostvarivanju ljudskih prava, temeljnih sloboda i demokratskih načela, jačanju vladavine prava i dobrog upravljanja u skladu s Poveljom Ujedinjenih naroda, Općom deklaracijom o ljudskim pravima i međunarodnim pravom, posebno međunarodnim ljudskim pravima i međunarodnim humanitarnim pravom,

               DONIJELO JE OVU ODLUKU:

            Članak 1.
            Uspostava, ciljevi i područje primjene

               1.   Uspostavlja se mjera pomoći u obliku općeg programa za potporu Afričkoj uniji koja će se financirati u okviru Europskog instrumenta mirovne pomoći („mjera pomoći”). Mjerom pomoći financiraju se djelovanja koja je Politički i sigurnosni odbor (PSO) odobrio prije 31. prosinca 2021.

               2.   Ciljevi su mjere pomoći smanjiti učestalost, trajanje i intenzitet nasilnih sukoba u Africi te ojačati ulogu Afričke unije (AU) u pogledu mira i sigurnosti na afričkom kontinentu.

               3.   Kako bi se postigli ciljevi iz stavka 2., mjerom pomoći financiraju se vojni aspekti mirovnih operacija pod afričkim vodstvom koje je ovlastilo ili odobrilo Vijeće za mir i sigurnost AU-a.

            Članak 2.
            Odobrenje potpore za djelovanja u okviru mjere pomoći

               1.   U skladu s člankom 59. stavkom 7. Odluke (ZVSP) 2021/509, potpora za djelovanja u okviru mjere pomoći slijedi nakon zahtjeva Komisije AU-a kao korisnika mjere pomoći („korisnik”).

               2.   Nakon zahtjeva iz stavka 1. Visoki predstavnik, po savjetovanju s administratorom za mjere pomoći imenovanom na temelju Odluke (ZVSP) 2021/509 („administrator za mjere pomoći”) u vezi s pitanjima financijske provedbe, predstavlja preporuku PSO-u na ispitivanje i odobrenje, navodeći predloženu potporu, uključujući njezin proračun, subjekt ili subjekte za provedbu predložene potpore koji su odabrani među onima navedenima u članku 5. stavku 2. ove Odluke, te razmatranja koja se odnose na analizu osjetljivosti na sukobe i rizika, kao i mjere za praćenje i kontrolu iz članka 6. ove Odluke, prema potrebi.

            Članak 3.
            Financijski aranžmani

               1.   Referentni financijski iznos namijenjen pokrivanju rashoda povezanih s mjerom pomoći iznosi 130 000 000 EUR. U skladu s člankom 29. stavkom 5. Odluke (ZVSP) 2021/509 administrator za mjere pomoći može nakon donošenja ove Odluke poslati poziv na dodjelu doprinosâ, do 104 000 000 EUR, u mjeri u kojoj su sredstva dostupna za mjere pomoći nedovoljna za financiranje plaćanja u 2021. Sredstva za koja je administrator poslao poziv upotrebljavaju se samo za plaćanje troškova u okviru ograničenja koje je odobrio odbor osnovan Odlukom (ZVSP) 2021/509 u izmjeni proračuna za 2021. koji odgovara ovoj mjeri pomoći.

               2.   Svim se rashodima upravlja u skladu s pravilima o izvršavanju prihoda i rashoda koji se financiraju u okviru Instrumenta.

               3.   Rashodi povezani s djelovanjima čija je provedba odobrena u okviru mjere pomoći prihvatljivi su za financiranje u razdoblju od 60 mjeseci počevši od 1. srpnja 2021.

            Članak 4.
            Aranžmani s korisnikom

               1.   Visoki predstavnik dogovara potrebne aranžmane s korisnikom kako bi se osiguralo da on poštuje zahtjeve i uvjete koje je utvrdilo Vijeće, uključujući poštovanje međunarodnog prava, posebno međunarodnih ljudskih prava i međunarodnog humanitarnog prava, što je uvjet za pružanje potpore u okviru mjere pomoći.

               2.   Aranžmani iz stavka 1. uključuju odredbe kojima se korisnika obvezuje da osigura:

                           (a)

                           pravilnu i učinkovitu upotrebu imovine dodijeljene u okviru mjere pomoći u svrhe za koje je dodijeljena;

                           (b)

                           dostatno održavanje sve imovine dodijeljene u okviru mjere pomoći kako bi se osigurala njezina upotrebljivost i operativna dostupnost tijekom njezina vijeka trajanja;

                           (c)

                           da se imovina dodijeljena u okviru mjere pomoći neće izgubiti ili bez suglasnosti Odbora za Instrument osnovanog Odlukom (ZVSP) 2021/509 prenijeti osobama ili subjektima osim onima koji su utvrđeni u tim aranžmanima, na kraju njezina trajanja ili po isteku ili ukidanju mjere pomoći.

               3.   Aranžmani iz stavka 1. uključuju odredbe o suspenziji i ukidanju potpore u okviru mjere pomoći u slučaju da se utvrdi da je korisnik prekršio obveze iz stavka 2.

               4.   Administrator za mjere pomoći s korisnikom sklapa sporazum o financiranju kojim je obuhvaćena mjera pomoći. Administrator za mjere pomoći obavješćuje Odbor osnovan Odlukom (ZVSP) 2021/509 o ugovoru koji treba sklopiti.

            Članak 5.
            Provedba

               1.   Visoki predstavnik odgovoran je za osiguranje provedbe ove Odluke u skladu s Odlukom (ZVSP) 2021/509 te pravilima o izvršavanju prihoda i rashoda koji se financiraju u okviru Instrumenta te u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

               2.   Djelovanja u okviru mjere pomoći iz članka 2. može u potpunosti ili djelomično provesti bilo koji od sljedećih subjekata, među ostalim putem bespovratnih sredstava koja se mogu dodijeliti bez poziva za podnošenje prijedlogâ:

                           (a)

                           Komisija AU-a;

                           (b)

                           Unija arapskog Magreba;

                           (c)

                           Zajednica sahelsko-saharskih država;

                           (d)

                           Zajedničko tržište za istočnu i južnu Afriku;

                           (e)

                           Istočnoafrička zajednica;

                           (f)

                           Istočnoafričke snage u pripravnosti;

                           (g)

                           Gospodarska zajednica srednjoafričkih država;

                           (h)

                           Gospodarska zajednica zapadnoafričkih država;

                           (i)

                           Međuvladino tijelo za razvoj;

                           (j)

                           Sjevernoafrički regionalni kapacitet;

                           (k)

                           Južnoafrička razvojna zajednica;

                           (l)

                           sahelska skupina G5;

                           (m)

                           Komisija za područje uz jezero Čad;

                           (n)

                           Ured Visokog povjerenika Ujedinjenih naroda (UN) za ljudska prava;

                           (o)

                           Tajništvo UN-a;

                           (p)

                           Ured UN-a za projektne usluge;

                           (q)

                           Potporni ured UN-a u Somaliji;

                           (r)

                           ministarstva, vladini odjeli država članica ili druga javnopravna tijela i agencije, ili tijela uređena privatnim pravom čija je svrha pružanje javnih usluga u mjeri u kojoj su im dana odgovarajuća financijska jamstva, kako je utvrđeno u Prilogu.

               3.   Administrator za mjere pomoći potvrđuje kapacitet određenog subjekta za provedbu djelovanja ili njegova dijela prije nego što PSO odobri potporu za djelovanje.

            Članak 6.
            Praćenje, evaluacija i kontrola

               1.   Mjere za praćenje, evaluaciju i kontrolu djelovanjâ u okviru mjere pomoći uspostavljaju se u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

               2.   Mjere iz stavka 1. posebno služe osiguravanju toga da korisnik i svi drugi subjekti koji imaju izravnu korist od potpore u okviru mjere pomoći poštuju međunarodna ljudska prava i međunarodno humanitarno pravo, kao i da korisnik poštuje sve druge obveze utvrđene u okviru aranžmana iz članka 4.

               3.   Ovisno o odobrenoj potpori za djelovanje u okviru mjere pomoći, mjere iz stavka 1. mogu uključivati praćenje napretka u odnosu na uvjete i mjerila dogovorene s korisnikom, uspostavu i praćenje okvira za poštovanje međunarodnih ljudskih prava i međunarodnoga humanitarnog prava te zahtjeva u pogledu dužne pažnje, kontrolu imovine nakon isporuke kako bi se osigurala odgovarajuća uporaba i izbjeglo preusmjeravanje, te utvrđivanje strategije za povlačenje i izlazne strategije.

            Članak 7.
            Suspenzija i ukidanje

               1.   U skladu s člankom 64. Odluke (ZVSP) 2021/509, PSO može odlučiti suspendirati ili ukinuti potporu djelovanjima u okviru mjere pomoći ili suspendirati cijelu mjeru pomoći, na zahtjev države članice ili Visokog predstavnika, u sljedećim slučajevima:

                           (a)

                           ako korisnik krši svoje obveze prema međunarodnom pravu, posebno u pogledu ljudskih prava i međunarodnoga humanitarnog prava, ili ako ne ispunjava obveze preuzete u okviru aranžmana iz članka 4.;

                           (b)

                           ako je ugovor s provedbenim subjektom suspendiran ili raskinut zbog kršenja njegovih obveza iz ugovora;

                           (c)

                           ako situacija u zemljopisnom području od interesa više ne omogućuje provedbu mjere istodobno osiguravajući dostatna jamstva;

                           (d)

                           ako provedba mjere više ne služi njezinim ciljevima ili više nije u interesu Unije.

                     U hitnim i iznimnim slučajevima, do odluke PSO-a Visoki predstavnik može privremeno u cijelosti ili djelomično suspendirati provedbu mjere pomoći.

               2.   PSO može Vijeću preporučiti ukidanje mjere pomoći.

            Članak 8.
            Koherentnost djelovanja Unije
            U skladu s člankom 8. Odluke (ZVSP) 2021/509 osigurava se koherentnost između djelovanja u okviru mjere pomoći i drugih djelovanja u području zajedničke vanjske i sigurnosne politike i mjera u okviru instrumenata u drugim područjima vanjskog djelovanja Unije, kao i drugih politika Unije, uključujući integrirani pristup vanjskim sukobima i krizama.

            Članak 9.
            Stupanje na snagu
            Ova Odluka stupa na snagu na dan donošenja.
            Primjenjuje se od 1. srpnja 2021.

            Sastavljeno u Bruxellesu 22. srpnja 2021.

                  Za Vijeće

                  Predsjednik

               G. DOVŽAN

            (1)  Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).

            PRILOG
            Popis ministarstava, vladinih odjela država članica i drugih javnopravnih tijela i agencija i tijela uređenih privatnim pravom čija je svrha pružanje javnih usluga kojima su dana odgovarajuća financijska jamstva, a koji mogu u potpunosti ili djelomično provoditi djelovanja u okviru mjere pomoći (1)
               1:

                        —

                        Deutsche Gesellschaft für Internationale Zusammenarbeit

                        —

                        Expertise France

               (1)  Ovaj popis odnosi se samo na mjeru pomoći uspostavljenu ovom Odlukom te ne isključuje mogućnost da se za buduće mjere pomoći, uključujući one u obliku općeg programa, imenuju drugi subjekti.


title: Odluka Vijeća (ZVSP) 2021/1277 od 30. srpnja 2021. o mjerama ograničavanja s obzirom na stanje u Libanonu

text:
                  2.8.2021

                  HR

                  Službeni list Europske unije

                  LI 277/16

         ODLUKA VIJEĆA (ZVSP) 2021/1277
         od 30. srpnja 2021.
         o mjerama ograničavanja s obzirom na stanje u Libanonu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 7. prosinca 2020. usvojilo zaključke u kojima sa sve većom zabrinutošću primjećuje da se prethodnih mjeseci teška financijska, gospodarska, socijalna i politička kriza koja je nastupila u Libanonu nastavila pogoršavati i da sve veće poteškoće u zemlji ponajviše pogađaju libanonsko stanovništvo.

                     (2)

                     Vijeće je naglasilo hitnu potrebu za time da libanonske vlasti provedu reforme kako bi se ponovno izgradilo povjerenje međunarodne zajednice. Navelo je da je Unija spremna poduprijeti reforme, ali Libanon mora upravljati procesom reformi. Vijeće je pozvalo libanonske vlasti na provedbu prethodnih obveza, uključujući obveze preuzete u okviru konferencije CEDRE održane u travnju 2018., koje imaju potporu Međunarodne skupine za potporu Libanonu (u okviru koje se udružuju Ujedinjeni narodi i vlade Francuske, Italije, Kine, Njemačke, Ruske Federacije, Sjedinjenih Američkih Država i Ujedinjene Kraljevine, zajedno s Europskom unijom i Arapskom ligom) i drugih članova međunarodne zajednice (uključujući Svjetsku banku i Međunarodni monetarni fond). Vijeće je ujedno pozvalo libanonske vlasti da hitno provedu reforme na temelju dogovora koje su nakon eksplozije 4. kolovoza 2020. poduprli svi libanonski politički čelnici kako bi se prevladale političke razlike u potpori reformama. Te reforme posebno iziskuju smislene i temeljite gospodarske reforme i reforme u području upravljanja kako bi se ponovno uspostavila gospodarska stabilnost, poboljšalo pružanje javnih usluga, pristupilo rješavanju sve veće razine siromaštva, smanjile nejednakosti, osigurala održivost javnih financija, vratila vjerodostojnost financijskog sektora, zajamčila neovisnost pravosuđa, osiguralo poštovanje ljudskih prava i vladavine prava, provodila borba protiv korupcije i ispunile legitimne težnje koje je miroljubivo izrazilo libanonsko stanovništvo. Vijeće je također izrazilo potporu okviru za reformu, oporavak i obnovu kako bi se „rekonstruirao bolji Libanon”, vođen načelima transparentnosti, uključenosti i odgovornosti.

                     (3)

                     Okvirom za reformu, oporavak i obnovu koji su u prosincu 2020. pokrenuli Unija, UN i Svjetska banka kao jedan od partnera upravlja i libanonska vlada. Također, libanonsko Vijeće ministara odobrilo je plan za financijski oporavak iz travnja 2020., koji je međunarodna zajednica pozdravila. Nadalje, Međunarodna skupina za potporu Libanonu u Zajedničkoj izjavi od 23. rujna 2020. pozdravila je dogovor svih libanonskih političkih čelnika o sveobuhvatnom planu reformi s rasporedom provedbe u skladu s njihovim prethodnim obvezama, uključujući obveze preuzete u okviru konferencije CEDRE iz 2018., koje imaju potporu Međunarodne skupine za potporu Libanonu i drugih članova međunarodne zajednice.

                     (4)

                     Vijeće je u svojim zaključcima od 7. prosinca 2020. nastavilo poticati tehničku vladu koja je bila na dužnosti od kolovoza 2020. da djeluje brzo i odlučno u okviru svojih ustavnih ograničenja, ali je napomenulo da bi samo funkcionalna vlada mogla u potpunosti provesti program koji u cijelosti podupire libanonski Parlament te uključuje precizne, vjerodostojne i vremenski ograničene obveze u pogledu reformi kojima se pristupa rješavanju poteškoća u Libanonu. Stoga je pozvalo sve libanonske dionike i političke snage da podupru hitnu uspostavu vjerodostojne i odgovorne vlade u Libanonu koja je usmjerena na svoju misiju i sposobna provesti potrebne reforme.

                     (5)

                     Vijeće je od 7. prosinca 2020. u više navrata izrazilo ozbiljnu zabrinutost zbog pogoršanja stanja u Libanonu. Unatoč opetovanim pozivima libanonskim političkim snagama i dionicima da djeluju u nacionalnom interesu i više ne odgađaju sastavljanje vlade koja će imati pune ovlasti i biti sposobna odgovoriti na hitne potrebe zemlje i provesti ključne reforme koje su uputili Unija i drugi relevantni međunarodni dionici, nije ostvaren napredak u procesu sastavljanja vlade. Prošlo je više od jedanaest mjeseci otkako je prethodna vlada dala ostavku u kolovozu 2020. i devet mjeseci otkad je libanonski parlament u listopadu 2020. imenovao novog mandatara za sastavljanje vlade koji se povukao u srpnju 2021.

                     (6)

                     U međuvremenu se gospodarsko, socijalno i humanitarno stanje u Libanonu nastavlja pogoršavati te stanovništvo i dalje pati. U svojem izvješću o praćenju gospodarskog stanja u Libanonu (Lebanon Economic Monitor) iz lipnja 2021. Svjetska banka izvijestila je da se Libanon suočava s ozbiljnom i dugotrajnom gospodarskom depresijom, koja vjerojatno spada među najteža razdoblja krize na svijetu od sredine devetnaestog stoljeća. Svjetska banka okarakterizirala je krizu kao „namjernu depresiju” s neodgovarajućim odgovorima politike uslijed izostanka političkog konsenzusa o djelotvornim inicijativama politike. Svjetska banka izvijestila je da više od polovine stanovništva vjerojatno živi ispod nacionalnog praga siromaštva, da se stopa nezaposlenosti povećava, a sve se veći udio kućanstava suočava s poteškoćama u pristupu osnovnim uslugama, uključujući zdravstvenu zaštitu. Svjetska banka istaknula je da bi znatno pogoršanje osnovnih usluga imalo dugoročne posljedice: masovne migracije, onemogućeno stjecanje znanja, loše zdravstvene ishode i nedostatak odgovarajućih sigurnosnih mreža, među ostalim. Svjetska banka procijenila je da bi oporavak od trajne štete nanesene ljudskom kapitalu bio vrlo težak te da stoga kriza u Libanonu, u usporedbi s drugim svjetskim krizama, možda i jest jedinstvena. Svjetska banka nadalje napominje da sve teži socioekonomski uvjeti dovode do rizika od sistemskih slomova na nacionalnoj razini, uz sve veću zabrinutost zbog potencijalnih uzroka izbijanja društvenih nemira, a bez jasne prekretnice na vidiku.

                     (7)

                     Libanonsko stanovništvo plaća iznimno visoku cijenu zbog nedjelovanja libanonskih političkih čelnika. Trenutačna gospodarska, socijalna, humanitarna i politička kriza velika je prijetnja stabilnosti i sigurnosti Libanona te bi mogla imati posljedice za stabilnost i sigurnost cijele regije.

                     (8)

                     Unija je spremna upotrijebiti sve svoje instrumente politika kako bi se doprinijelo održivom izlazu iz trenutačne krize i reagiralo na daljnje pogoršanje demokracije i vladavine prava te gospodarskog, socijalnog i humanitarnog stanja u Libanonu. S obzirom na ozbiljnost situacije trebalo bi donijeti okvir za ciljane mjere ograničavanja protiv fizičkih osoba odgovornih za ugrožavanje demokracije ili vladavine prava u Libanonu te s njima povezanih fizičkih ili pravnih osoba, subjekata ili tijela.

                     (9)

                     Takvim ciljanim mjerama ograničavanja nastojat će se ostvariti ciljevi zajedničke vanjske i sigurnosne politike utvrđeni u članku 21. Ugovora o Europskoj uniji (UEU) te će one doprinijeti djelovanju Unije radi učvršćivanja i podrške demokraciji, vladavini prava, ljudskim pravima i načelima međunarodnog prava u skladu s člankom 21. stavkom 2. točkom (b) UEU-a. Njihova primjena mora biti u skladu s člankom 3. stavkom 5. UEU-a, posebno doprinoseći miru i sigurnosti, solidarnosti i uzajamnom poštovanju među narodima te zaštiti ljudskih prava, kao i strogom poštovanju i razvoju međunarodnog prava, uključujući poštovanje načela Povelje Ujedinjenih naroda.

                     (10)

                     Prijetnju demokraciji i vladavini prava predstavljaju osobe koje ometaju ili ugrožavaju demokratski politički proces stalnim otežavanjem sastavljanja vlade ili ometanjem ili ozbiljnim ugrožavanjem održavanja izbora, uključujući prije svega predstojeće opće izbore u Libanonu predviđene za svibanj 2022. Te osobe promiču vlastite interese, bilo da se radi o njihovim osobnim interesima ili zasebnim interesima njihove zajednice ili političke skupine, na štetu libanonskog javnog interesa, i to osobito pokušajima zlouporabe pravila kojima se uređuje udruživanje političkih snaga za sastavljanje vlade kako bi se onemogućilo sastavljanje nove vlade i zadržao status quo. Djela koja su prijetnja demokraciji i vladavini pravi mogla bi uključivati ometanje ili ugrožavanje izbora.

                     (11)

                     Prijetnju demokraciji i vladavini prava predstavljaju i osobe koje ometaju provedbu planova koje podupiru relevantni međunarodni akteri kako bi se poboljšali odgovornost i dobro upravljanje u javnom sektoru ili provedbu ključnih gospodarskih reformi, među ostalim u bankarskom i financijskom sektoru. Riječ je prije svega o reformama na koje su se obvezale libanonske vlasti i koje imaju potporu Unije i drugih relevantnih međunarodnih aktera. Te se reforme uporno ne provode i ne poduzima se dovoljno vjerodostojnih mjera za borbu protiv korupcije i suzbijanje utaje poreza te za donošenje zakona o kontroli kapitala, kao što se ne poduzimaju ni druge mjere kojima bi se zajamčila transparentnost i puna odgovornost prema libanonskom stanovništvu.

                     (12)

                     Prijetnju demokraciji i vladavini prava također predstavljaju osobe koje sudjeluju u teškim povredama u području financija, uključujući korupciju i neovlašteni izvoz kapitala. Povrede u području financija u okviru političkog i institucionalnog sustava sistemsko su pitanje koje je temelj trenutačne gospodarske, socijalne, humanitarne i političke krize. Akteri koji su umiješani u povrede u području financija ili koji od njih imaju osobne koristi snose veliku odgovornost za teško socioekonomsko i humanitarno stanje s kojim se suočava libanonsko stanovništvo.

                     (13)

                     Vijeće podsjeća da je Libanon stranka Konvencije Ujedinjenih naroda protiv korupcije od 31. listopada 2003. te da su libanonske vlasti preuzele obveze i u pogledu borbe protiv korupcije, posebno u okviru konferencije CEDRE iz 2018., plana za financijski oporavak iz travnja 2020. i sveobuhvatnog plana reformi iz rujna 2020.

                     (14)

                     Za provedbu određenih mjera potrebno je daljnje djelovanje Unije,

               DONIJELO JE OVU ODLUKU:

            Članak 1.

               1.   Države članice poduzimaju mjere koje su potrebne kako bi spriječile ulazak na svoje državno područje ili prelazak preko njega:

                           (a)

                           fizičkih osoba odgovornih za ugrožavanje demokracije ili vladavine prava u Libanonu putem bilo kojeg od sljedećih djelovanja:

                                       i.

                                       ometanja ili ugrožavanja demokratskog političkog procesa stalnim otežavanjem sastavljanja vlade ili ometanjem ili ozbiljnim ugrožavanjem održavanja izbora;

                                       ii.

                                       ometanja ili ugrožavanja provedbe planova koje su odobrile libanonske vlasti i koje podupiru relevantni međunarodni akteri, uključujući Uniju, kako bi se poboljšali odgovornost i dobro upravljanje u javnom sektoru ili provele ključne gospodarske reforme, među ostalim u bankarskom i financijskom sektoru i uključujući donošenje transparentnog i nediskriminirajućeg zakonodavstva o izvozu kapitala;

                                       iii.

                                       teške povrede u području financija u vezi s javnim sredstvima u mjeri u kojoj su ta djela obuhvaćena Konvencijom Ujedinjenih naroda protiv korupcije i neovlašteni izvoz kapitala;

                           (b)

                           fizičkih osoba povezanih s osobama koje su određene na temelju točke (a);

                     kako su uvrštene na popis iz Priloga.
               Planovi navedeni u točki (a) podtočki ii. jesu planovi reformi predstavljeni u okviru konferencije CEDRE iz 2018., plana za financijski oporavak iz travnja 2020., sveobuhvatnog plana reformi iz rujna 2020. i libanonskog okvira za reformu, oporavak i obnovu iz prosinca 2020.

               2.   Stavkom 1. državu članicu ne obvezuje se da vlastitim državljanima uskrati ulazak na svoje državno područje.

               3.   Stavkom 1. ne dovode se u pitanje slučajevi u kojima za državu članicu postoji obveza na temelju međunarodnog prava, i to:

                           (a)

                           kao zemlje domaćina međunarodne međuvladine organizacije;

                           (b)

                           kao zemlje domaćina međunarodne konferencije koju su sazvali Ujedinjeni narodi ili koja je sazvana pod njihovim pokroviteljstvom;

                           (c)

                           na temelju multilateralnog sporazuma kojim se dodjeljuju povlastice i imuniteti; ili

                           (d)

                           na temelju Sporazuma o mirenju iz 1929. (Lateranski ugovor) koji su sklopile Sveta Stolica (Država Vatikanskoga Grada) i Italija.

               4.   Stavak 3. primjenjuje se i u slučajevima kada je neka država članica zemlja domaćin Organizacije za europsku sigurnost i suradnju (OESS).

               5.   Vijeće se obavješćuje o svim slučajevima u kojima država članica odobri izuzeće na temelju stavaka 3. ili 4.

               6.   Države članice mogu dodijeliti izuzeća od mjera uvedenih na temelju stavka 1. ako je putovanje opravdano zbog hitne humanitarne potrebe ili zbog prisustvovanja međuvladinim sastancima ili sastancima koje promiče Unija ili kojima je Unija domaćin, ili kojima je domaćin država članica koja predsjeda OESS-om, a na kojima se vodi politički dijalog kojim se izravno promiču ciljevi politike mjera ograničavanja, uključujući promicanje demokracije i vladavine prava u Libanonu.

               7.   Države članice mogu dodijeliti i izuzeća od mjera uvedenih na temelju stavka 1. ako je ulazak ili prelazak potreban zbog provedbe sudskog postupka.

               8.   Država članica koja želi dodijeliti izuzeća iz stavaka 6. ili 7. o tome u pisanom obliku obavješćuje Vijeće. Izuzeće se smatra odobrenim osim ako jedna ili više država članica uloži prigovor u pisanom obliku u roku od dva radna dana od primitka obavijesti o predloženom izuzeću. Ako jedna ili više država članica uloži prigovor, Vijeće kvalificiranom većinom može odlučiti dodijeliti predloženo izuzeće.

               9.   Kada država članica na temelju stavaka 3., 4., 6., ili 7. odobri ulazak na svoje državno područje ili prelazak preko njega osobama uvrštenima na popis iz Priloga, odobrenje je strogo ograničeno na svrhu za koju je dodijeljeno i na osobe na koje se izravno odnosi.

            Članak 2.

               1.   Zamrzavaju se sva financijska sredstva i svi gospodarski resursi u posjedu, u vlasništvu, na raspolaganju ili pod kontrolom:

                           (a)

                           fizičkih osoba odgovornih za ugrožavanje demokracije ili vladavine prava u Libanonu putem bilo kojeg od sljedećih djelovanja:

                                       i.

                                       ometanja ili ugrožavanja demokratskog političkog procesa stalnim otežavanjem sastavljanja vlade ili ometanjem ili ozbiljnim ugrožavanjem održavanja izbora;

                                       ii.

                                       ometanja ili ugrožavanja provedbe planova koje su odobrile libanonske vlasti i koje podupiru relevantni međunarodni akteri, uključujući Uniju, kako bi se poboljšali odgovornost i dobro upravljanje u javnom sektoru ili provele ključne gospodarske reforme, među ostalim u bankarskom i financijskom sektoru i uključujući donošenje transparentnog i nediskriminirajućeg zakonodavstva o izvozu kapitala;

                                       iii.

                                       teške povrede u području financija u vezi s javnim sredstvima u mjeri u kojoj su ta djela obuhvaćena Konvencijom Ujedinjenih naroda protiv korupcije i neovlašteni izvoz kapitala;

                           (b)

                           fizičke ili pravne osobe povezane s osobama koje su određene na temelju točke (a);

                     kako su uvrštene na popis iz Priloga.
               Planovi navedeni u točki (a) podtočki ii. planovi su reformi predstavljeni u okviru konferencije CEDRE iz 2018., plana za financijski oporavak iz travnja 2020., sveobuhvatnog plana reformi iz rujna 2020. i libanonskog okvira za reformu, oporavak i obnovu iz prosinca 2020.

               2.   Ni financijska sredstva ni gospodarski resursi ne smiju se izravno ni neizravno staviti na raspolaganje fizičkim ili pravnim osobama, subjektima ili tijelima uvrštenima na popis iz Priloga niti u njihovu korist.

               3.   Odstupajući od stavaka 1. i 2., nadležna tijela država članica mogu odobriti oslobađanje određenih zamrznutih financijskih sredstava ili gospodarskih resursa, ili stavljanje na raspolaganje određenih financijskih sredstava ili gospodarskih resursa, pod uvjetima koje smatraju primjerenima, nakon što su utvrdila da su ta financijska sredstva ili ti gospodarski resursi:

                           (a)

                           potrebni za zadovoljenje osnovnih potreba fizičkih ili pravnih osoba, subjekata ili tijela uvrštenih na popis iz Priloga i uzdržavanih članova obitelji tih fizičkih osoba, uključujući plaćanja za prehrambene proizvode, stanarinu ili otplatu hipoteke, lijekove i liječenje, poreze, premije osiguranja i komunalne naknade;

                           (b)

                           namijenjeni isključivo za plaćanje opravdanih honorara i naknadu nastalih troškova povezanih s pružanjem pravnih usluga;

                           (c)

                           namijenjeni isključivo za plaćanje pristojbi ili naknada za usluge redovitog čuvanja zamrznutih financijskih sredstva ili gospodarskih resursa ili upravljanja njima;

                           (d)

                           potrebni za izvanredne troškove, pod uvjetom da je nadležno tijelo najmanje dva tjedna prije dodjele odobrenja obavijestilo nadležna tijela ostalih država članica i Komisiju o razlozima zbog kojih smatra da bi specifično odobrenje trebalo dodijeliti; ili

                           (e)

                           namijenjeni za uplatu na račun ili za isplatu s računa diplomatske ili konzularne misije ili međunarodne organizacije koja uživa imunitet u skladu s međunarodnim pravom, pod uvjetom da su ta plaćanja namijenjena za službene potrebe diplomatske ili konzularne misije ili međunarodne organizacije.

                     Dotična država članica obavješćuje ostale države članice i Komisiju o svakom odobrenju dodijeljenom na temelju ovog stavka u roku od dva tjedna od dodjele odobrenja.

               4.   Odstupajući od stavka 1., nadležna tijela država članica mogu odobriti oslobađanje određenih zamrznutih financijskih sredstava ili gospodarskih resursa, ili stavljanje na raspolaganje određenih financijskih sredstava ili gospodarskih resursa, ako su ispunjeni sljedeći uvjeti:

                           (a)

                           financijska sredstva ili gospodarski resursi predmet su arbitražne odluke donesene prije datuma na koji su fizička ili pravna osoba, subjekt ili tijelo iz stavka 1. uvršteni na popis iz Priloga, ili su predmet sudske ili upravne odluke donesene u Uniji, ili sudske odluke izvršive u dotičnoj državi članici, prije ili nakon tog datuma;

                           (b)

                           financijska sredstva ili gospodarski resursi upotrebljavat će se isključivo za namirenje potraživanja koja su osigurana takvom odlukom ili priznata kao valjana u takvoj odluci, unutar granica određenih primjenjivim zakonima i propisima kojima se uređuju prava osoba koje imaju takva potraživanja;

                           (c)

                           odluka nije u korist fizičke ili pravne osobe, subjekta ili tijela uvrštenih na popis iz Priloga; i

                           (d)

                           priznavanje odluke nije protivno javnom poretku dotične države članice.

                     Dotična država članica obavješćuje ostale države članice i Komisiju o svakom odobrenju dodijeljenom na temelju ovog stavka u roku od dva tjedna od dodjele odobrenja.

               5.   Stavkom 1. fizičku ili pravnu osobu, subjekt ili tijelo uvrštene na popis iz Priloga ne sprečava se da izvrše plaćanje dospjelo na temelju ugovora ili sporazuma koji je sklopljen, ili je obveza nastala, prije datuma na koji su ta fizička ili pravna osoba, subjekt ili tijelo uvršteni na navedeni popis, pod uvjetom da je dotična država članica utvrdila da plaćanje ne primaju, izravno ili neizravno, fizička ili pravna osoba, subjekt ili tijelo iz stavka 1.

               6.   Stavak 2. ne primjenjuje se na priljev na zamrznute račune:

                           (a)

                           kamata ili drugih prihoda po tim računima;

                           (b)

                           plaćanja dospjelih na temelju ugovora, sporazuma ili obveza sklopljenih odnosno nastalih prije datuma od kojeg ti računi podliježu mjerama predviđenima u stavcima 1. i 2.; ili

                           (c)

                           plaćanja dospjelih na temelju sudskih, upravnih ili arbitražnih odluka donesenih u Uniji ili izvršivih u dotičnoj državi članici;

                     pod uvjetom da takve kamate, drugi prihodi i plaćanja i dalje podliježu mjerama predviđenima u stavku 1.

            Članak 3.

               1.   Odstupajući od članka 2. stavaka 1. i 2., nadležna tijela država članica mogu odobriti oslobađanje određenih zamrznutih financijskih sredstava ili gospodarskih resursa ili stavljanje na raspolaganje određenih financijskih sredstava ili gospodarskih resursa pod uvjetima koje smatraju primjerenima, nakon što su utvrdila da je pružanje tih financijskih sredstva ili gospodarskih resursa potrebno u humanitarne svrhe, kao što su isporuka ili olakšavanje isporuke pomoći koja uključuje lijekove, hranu ili prijevoz humanitarnih radnika i s tim povezana pomoć, ili za evakuacije iz Libanona.

               2.   Dotična država članica obavješćuje ostale države članice i Komisiju o svakom odobrenju dodijeljenom na temelju ovog članka u roku od dva tjedna od dodjele odobrenja.

            Članak 4.

               1.   Vijeće odlučujući jednoglasno na prijedlog države članice ili Visokog predstavnika Unije za vanjske poslove i sigurnosnu politiku („Visoki predstavnik”), uspostavlja i mijenja popis naveden u Prilogu.

               2.   Vijeće odluku iz stavka 1., uključujući razloge za uvrštenje na popis, priopćuje dotičnoj fizičkoj ili pravnoj osobi, subjektu ili tijelu izravno, ako je adresa poznata, ili objavom obavijesti, te toj fizičkoj ili pravnoj osobi, subjektu ili tijelu pruža mogućnost očitovanja.

               3.   Ako se podnesu očitovanja ili iznesu važni novi dokazi, Vijeće preispituje odluke iz stavka 1. i o tome na odgovarajući način obavješćuje dotičnu fizičku ili pravnu osobu, subjekt ili tijelo.

            Članak 5.

               1.   U Prilogu se navode razlozi za uvrštenje na popis fizičkih i pravnih osoba, subjekata i tijela iz članaka 1. i 2.

               2.   Prilog sadržava podatke potrebne za utvrđivanje identiteta dotičnih fizičkih ili pravnih osoba, subjekata ili tijela, ako su takvi podaci dostupni. Kad je riječ o fizičkim osobama, takvi podaci mogu uključivati: imena i pseudonime; datum i mjesto rođenja; državljanstvo; broj putovnice i broj osobne iskaznice; rod; adresu, ako je poznata te funkciju ili zanimanje. Kad je riječ o pravnim osobama, subjektima ili tijelima, takvi podaci mogu uključivati: nazive; mjesto i datum upisa u registar; broj upisa u registar i mjesto poslovanja.

            Članak 6.

               1.   Vijeće i Visoki predstavnik obrađuju osobne podatke kako bi obavili svoje zadaće na temelju ove Odluke, osobito:

                           (a)

                           u pogledu Vijeća, pri pripremi i provedbi izmjena Priloga;

                           (b)

                           u pogledu Visokog predstavnika, pri pripremi izmjena Priloga.

               2.   Vijeće i Visoki predstavnik mogu, kada je to primjenjivo, obrađivati relevantne podatke u vezi s kaznenim djelima koja su počinile fizičke osobe uvrštene na popis, osuđujućim presudama u kaznenim stvarima ili sigurnosnim mjerama koje se odnose na te osobe samo u onoj mjeri u kojoj je takva obrada potrebna za izradu Priloga.

               3.   Za potrebe ove Odluke Vijeće i Visoki predstavnik određuju se „voditeljem obrade” u smislu članka 3. točke 8. Uredbe (EU) 2018/1725 Europskog parlamenta i Vijeća (1) kako bi se osiguralo da dotične fizičke osobe mogu ostvarivati svoja prava na temelju Uredbe (EU) 2018/1725.

            Članak 7.
            Ne udovoljava se nijednom zahtjevu u vezi s bilo kojim ugovorom ili transakcijom na čije su izvršenje izravno ili neizravno, u cijelosti ili djelomično, utjecale mjere uvedene na temelju ove Odluke, uključujući zahtjeve za odštetu ili sve ostale zahtjeve te vrste, primjerice zahtjev za naknadu štete ili zahtjev na temelju jamstva, posebno zahtjev za produljenje ili plaćanje obveznice, jamstva ili odštete, osobito financijskog jamstva ili financijske odštete, u bilo kojem obliku, ako ga podnesu:

                        (a)

                        fizičke ili pravne osobe, subjekti ili tijela uvršteni na popis iz Priloga;

                        (b)

                        bilo koja fizička ili pravna osoba, subjekt ili tijelo koji djeluju putem jedne od fizičkih ili pravnih osoba, subjekata ili tijela iz točke (a) ili u njihovo ime.

            Članak 8.
            Kako bi učinak mjera utvrđenih u ovoj Odluci bio što veći, Unija potiče treće države da donesu mjere ograničavanja slične onima koje su predviđene u ovoj Odluci.

            Članak 9.
            Ova Odluka primjenjuje se do 31. srpnja 2022. i stalno se preispituje. Ona se prema potrebi produljuje ili mijenja ako Vijeće smatra da njezini ciljevi nisu ispunjeni.
            Pri preispitivanju mjera ograničavanja poduzetih na temelju članka 1. stavka 1. točke (a) podtočke iii. i članka 2. stavka 1. točke (a) podtočke iii., Vijeće prema potrebi uzima u obzir je li protiv dotičnih osoba pokrenut sudski postupak u vezi s ponašanjem zbog kojeg su uvrštene na popis.

            Članak 10.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 30. srpnja 2021.

                  Za Vijeće

                  Predsjednik

               G. DOVŽAN

            (1)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            PRILOG
            Popis fizičkih i pravnih osoba, subjekata i tijela iz članaka 1. i 2.
            […]


Odluka Komisije od 02/05/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10691 - CDP GROUP / FOMAS GROUP / PUNCH GROUP / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na talijanskom jeziku)


Odluka Komisije od 03/05/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10716 - PLD / NBIM / TARGET ASSET BLEISWIJK) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 29/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10707 - MACQUARIE / BCI / REDEN HOLDING AND REDEN HOLDING 2020) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 02/05/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10647 - HOYA / BOE VISION / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10690 - NORDIC CAPITAL / ELLOS GROUP) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 29/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10650 - EGERIA / ISOPLUS GROUP / BRUGG / ISOPLUS JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 25/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10666 - BROOKFIELD / TELIA COMPANY / TELIA TOWERS SWEDEN) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (ZVSP) 2020/664 od 18. svibnja 2020. o izmjeni Odluke (ZVSP) 2019/2110 o savjetodavnoj misiji ZSOP-a Europske unije u Srednjoafričkoj Republici (EUAM RCA)

text:
                  19.5.2020

                  HR

                  Službeni list Europske unije

                  L 157/3

         ODLUKA VIJEĆA (ZVSP) 2020/664
         od 18. svibnja 2020.
         o izmjeni Odluke (ZVSP) 2019/2110 o savjetodavnoj misiji ZSOP-a Europske unije u Srednjoafričkoj Republici (EUAM RCA)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 9. prosinca 2019. Odlukom (ZVSP) 2019/2110 (1) uspostavilo savjetodavnu misiju ZSOP-a Europske unije u Srednjoafričkoj Republici (EUAM RCA) s mandatom od dvije godine od pokretanja misije EUAM RCA.

                     (2)

                     Financijski referentni iznos utvrđen je za šest mjeseci od donošenja Odluke (ZVSP) 2019/2110, odnosno do 8. lipnja 2020., tijekom kojih su se trebale provesti potrebne pripreme kako bi misija EUAM RCA dosegnula početnu operativnu sposobnosti, očekujući da će se nakon pokretanja misije EUAM RCA odrediti referentni iznos za preostali dio mandata.

                     (3)

                     U trenutačnim okolnostima povezanima s pandemijom bolesti COVID-19, za pokretanje misije EUAM RCA potrebne su daljnje pripreme.

                     (4)

                     Politički i sigurnosni odbor složio se 16. travnja 2020. da bi razdoblje valjanosti početnog referentnog iznosa stoga trebalo produljiti za dva mjeseca, odnosno do 8. kolovoza 2020.

                     (5)

                     Odluku (ZVSP) 2019/2110 trebalo bi na odgovarajući način izmijeniti,

               DONIJELO JE OVU ODLUKU:

            Članak 1.
            U članku 13. Odluke (ZVSP) 2019/2110 stavak 1. zamjenjuje se sljedećim:

                        „1.

                        Financijski referentni iznos namijenjen pokrivanju rashoda povezanih s misijom EUAM RCA za razdoblje do 8. kolovoza 2020. iznosi 7 100 000 EUR. Vijeće odlučuje o financijskom referentnom iznosu za svako sljedeće razdoblje.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 18. svibnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (ZVSP) 2019/2110 od 9. prosinca 2019. o savjetodavnoj misiji ZSOP-a Europske unije u Srednjoafričkoj Republici (EUAM RCA) (SL L 318, 10.12.2019., str. 141.).


title: Odluka Političkog i Sigurnosnog Odbora (ZVSP) 2020/1099 od 16. srpnja 2020. o prihvaćanju doprinosa treće države vojnoj operaciji Europske unije u Bosni i Hercegovini (EUFOR ALTHEA) (BiH/30/2020)

text:
                  27.7.2020

                  HR

                  Službeni list Europske unije

                  L 241/31

         ODLUKA POLITIČKOG I SIGURNOSNOG ODBORA (ZVSP) 2020/1099
         od 16. srpnja 2020.
         o prihvaćanju doprinosa treće države vojnoj operaciji Europske unije u Bosni i Hercegovini (EUFOR ALTHEA) (BiH/30/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Zajedničku akciju Vijeća 2004/570/ZVSP od 12. srpnja 2004. o vojnoj operaciji Europske unije u Bosni i Hercegovini (1), a posebno njezin članak 11.,
         budući da:

                     (1)

                     Vijeće je na temelju članka 11. stavka 2. Zajedničke akcije 2004/570/ZVSP ovlastilo Politički i sigurnosni odbor za donošenje odgovarajućih odluka o prihvaćanju predloženih doprinosa trećih država vojnoj operaciji Europske unije u Bosni i Hercegovini.

                     (2)

                     Slijedom preporuka zapovjednika operacije EU-a i Vojnog odbora Europske unije o doprinosu Ukrajine trebalo bi prihvatiti doprinos Ukrajine i smatrati ga značajnim.

                     (3)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Danska stoga ne sudjeluje u donošenju ove Odluke, ona za nju nije obvezujuća niti se na nju primjenjuje.

                     (4)

                     Europsko vijeće donijelo je 12. i 13. prosinca 2002. u Kopenhagenu deklaraciju u kojoj se navodi da se dogovori „Berlin plus” i njihova provedba primjenjuju samo na one države članice Unije koje su također ili članice NATO-a ili članice programa Partnerstvo za mir i koje su slijedom toga sklopile bilateralne sigurnosne sporazume s NATO-om,

               DONIO JE OVU ODLUKU:

            Članak 1.

               1.   Doprinos Ukrajine vojnoj operaciji Europske unije u Bosni i Hercegovini (EUFOR ALTHEA) prihvaća se i smatra se značajnim.

               2.   Ukrajina se izuzima iz financijskih doprinosa proračunu operacije EUFOR ALTHEA.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 16. srpnja 2020.

                  Za Politički i sigurnosni odbor

                  Predsjedateljica

               S. FROM-EMMESBERGER

            (1)  SL L 252, 28.7.2004., str. 10.


title: Odluka (EU) 2020/1100 Europske središnje banke od 17. srpnja 2020. o izmjeni Odluke (EU) 2015/32 o odstupanjima koja se mogu odobriti prema Uredbi (EU) br. 1073/2013 (ESB/2020/33)

text:
                  27.7.2020

                  HR

                  Službeni list Europske unije

                  L 241/32

         ODLUKA (EU) 2020/1100 EUROPSKE SREDIŠNJE BANKE
         od 17. srpnja 2020.
         o izmjeni Odluke (EU) 2015/32 o odstupanjima koja se mogu odobriti prema Uredbi (EU) br. 1073/2013 (ESB/2020/33)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Uredbu (EU) br. 1073/2013 Europske središnje banke od 18. listopada 2013. o statistici imovine i obveza investicijskih fondova (ESB/2013/38) (1), a posebno njezin članak 8. stavak 2.,
         budući da:

                     (1)

                     Članak 8. stavak 2. Uredbe (EU) br. 1073/2013 (ESB/2013/38) propisuje da se odstupanja od statističkih izvještajnih zahtjeva mogu odobriti investicijskim fondovima (IF) na koje se primjenjuju nacionalna računovodstvena pravila koja dopuštaju vrednovanje njihove imovine na rjeđoj osnovi od tromjesečne. Ova odredba nadalje propisuje da Upravno vijeće odlučuje o kategorijama investicijskih fondova kojima nacionalne središnje banke (NSB) imaju diskrecijsko pravo odobriti odstupanja, Popis kategorija ovih investicijskih fondova je sadržan u Odluci koju je donijelo Upravno vijeće.

                     (2)

                     U tijeku preispitivanja propisanog člankom 1. Odluke (EU) 2015/32 Europske središnje banke (ESB/2014/62) (2), Upravno vijeće utvrdilo je da je potrebno uključiti dodatne kategorije investicijskih fondova za koje se mogu odobriti odstupanja u skladu s člankom 8. stavkom 2. Uredbe (EU) br. 1073/2013 (ESB/2013/38) za Austriju, Latviju, Litvu i Portugal, ukinuti kategorije investicijskih fondova za Francusku koje se više ne primjenjuju, te uvesti manje izmjene uslijed promjena u nekim nacionalnim aktima.

                     (3)

                     Odluku (EU) 2015/32 (ESB/2014/62) trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjena
            Prilog Odluci (EU) 2015/32 (ESB/2014/62) zamjenjuje se Prilogom ovoj Odluci.

            Članak 2.
            Stupanje na snagu
            Ova Odluka stupa na snagu na dan kada su o njoj obaviješteni adresati.

            Članak 3.
            Adresati
            Ova je Odluka upućena nacionalnim središnjim bankama država članica čija je valuta euro.

            Sastavljeno u Frankfurtu na Majni 17. srpnja 2020.

                  Predsjednica ESB-a

               Christine LAGARDE

            (1)  SL L 297, 7.11.2013., str. 73.

            (2)  Odluka (EU) 2015/32 Europske središnje banke od 29. prosinca 2014. o odstupanjima koja se mogu odobriti u skladu s Uredbom (EU) br. 1073/2013 o statistici imovine i obveza investicijskih fondova (ESB/2013/38) (ESB/2014/62) (SL L 5, 9.1.2015., str. 17.).

            PRILOG
            Prilog Odluci (EU) 2015/32 (ESB/2014/62) zamjenjuje se sljedećim:

                     „PRILOG
                     KATEGORIJE INVESTICIJSKIH FONDOVA ZA KOJE SE MOGU ODOBRITI ODSTUPANJA U SKLADU S ČLANKOM 8. STAVKOM 2. UREDBE (EU) br. 1073/2013 (ESB/2013/38)

                                 Država članica

                                 Naziv kategorije investicijskog fonda

                                 Pravni akt koji se odnosi na kategoriju

                                 Pravni akt kojim se određuje učestalost vrednovanja

                                 Učestalost vrednovanja prema nacionalnim propisima

                                 Naziv pravnog akta

                                 Broj/datum pravnog akta

                                 Relevantne odredbe

                                 Naziv pravnog akta

                                 Broj/datum pravnog akta

                                 Relevantne odredbe

                                 Austrija

                                    Alternative Investmentfonds

                                 (Alternativni investicijski fondovi za profesionalne ulagatelje)

                                    Alternative Investmentfonds Manager-Gesetz – AIFMG 2013

                                 (Zakon o društvima za upravljanje alternativnim investicijskim fondovima)

                                 BGBI. I br. 135/2013

                                 AIFMG 2013 § 2
                                 a ne
                                 podliježe AIFMG § 48

                                    Alternative Investmentfonds Manager-Gesetz – AIFMG 2013

                                 (Zakon o društvima za upravljanje alternativnim investicijskim fondovima)

                                 BGBI. I br. 135/2013

                                 AIFMG 2013 §17 (3)

                                 Godišnje

                                 Austrija

                                    Immobilienfonds

                                 (Nekretninski fondovi)

                                    Immobilien-Investmentfondsgesetz – ImmoInvFG 2003

                                 (Zakon o nekretninskim fondovima)

                                 BGBI. I br. 80/2003

                                 ImmoInvFG 2003 § 1

                                    Immobilien-Investmentfondsgesetz – ImmoInvFG 2003

                                 (Zakon o nekretninskim fondovima)

                                 BGBI. I br. 80/2003

                                 ImmoInvFG 2003 § 29 (2)

                                 Godišnje

                                 Francuska

                                    Fonds commun de placement à risque

                                 (Uzajamni fondovi rizičnog kapitala)

                                    Code monétaire et
                                    financier

                                 (Monetarni i financijski zakonik)

                                 Poglavlje IV, odjeljak 2, stavak 2.
                                 L 214-28
                                 do
                                 L 214-32

                                    Règlement général de l’Autorité des Marchés
                                    Financiers

                                 (Opća uredba Tijela za financijska tržišta)

                                 Knjiga IV,
                                 Glava II.
                                 Članak 422 -120-13

                                 Dva puta godišnje

                                 Italija

                                    Fondi chiusi

                                 (Zatvoreni fondovi)

                                    Decreto legislativo – Testo unico delle disposizioni in materia di intermediazione finanziaria

                                 (Uredba sa zakonskom snagom- sve odredbe u području financijskog posredovanja)

                                 Br. 58 od 24. veljače 1998.

                                 Dio I., članak 1.
                                 Dio II. članci 36., 37. i 39.

                                    Provvedimento della Banca d’Italia – Regolamento sulla gestione collettiva del risparmio

                                 (Zakon o središnjoj banci Banca d’Italia — Uredba o kolektivnom upravljanju štednjom)

                                 23. prosinca 2016.

                                 Glava V., poglavlje 1., odjeljak II., stavak 4.6.

                                 Godišnje

                                    Decreto ministeriale

                                    Regolamento attuativo dell’articolo 37 del Decreto legislativo di 24 febbraio 1998, nr. 58

                                 (Ministarska uredba
                                 - Uredba o provedbi članka 37. Uredbe sa zakonskom snagom br. 58 od 24. veljače 1998.)

                                 Br. 228 od 24. svibnja 1999.

                                 Poglavlje II., članak 12.

                                 Latvija

                                    Alternatīvo ieguldījumu fondi

                                 Alternativni investicijski fondovi

                                    Alternatīvo ieguldījumu fondu un to pārvaldnieku likums

                                 (Zakon o alternativnim investicijskim fondovima i njihovim upraviteljima)

                                    Zakon od 9. srpnja 2013.

                                    Poglavlje III, dio 6. odjeljka 27.

                                    Alternatīvo ieguldījumu fondu un to pārvaldnieku likums

                                 (Zakon o alternativnim investicijskim fondovima i njihovim upraviteljima)

                                    Zakon od 9. srpnja 2013.

                                 Poglavlje III, dio 6. odjeljak 27.

                                 Godišnje

                                 Litva

                                    Informuotiesiems investuotojams skirti kolektyvinio investavimo subjektai

                                 (Subjekti za zajednička ulaganja, namijenjeni obaviještenim investitorima)

                                    Informuotiesiems investuotojams skirtų kolektyvinio investavimo subjektų įstatymas

                                 (Zakon o subjektima za zajednička ulaganja, namijenjen obaviještenim investitorima)

                                 Br. XII-376 od 18. lipnja 2013.
                                 (s posljednjim izmjenama od 12. prosinca 2019.)

                                 Članak 2. stavak 5.

                                    Informuotiesiems investuotojams skirtų kolektyvinio investavimo subjektų įstatymas

                                 (Zakon o subjektima za zajednička ulaganja, namijenjen obaviještenim investitorima)

                                 Br. XII-376 od 18. lipnja 2013.
                                 (s posljednjim izmjenama od 12. prosinca 2019.)

                                 Članak 42. stavak 2.

                                 Dva puta godišnje/godišnje

                                 Litva

                                    Alternatyvieji kolektyvinio investavimo subjektai

                                 (Društva za alternativna zajednička ulaganja)

                                    Alternatyviųjų kolektyvinio investavimo subjektų valdytojų įstatymas

                                 (Zakon o upraviteljima društava za alternativna zajednička ulaganja)

                                 Br. XII-1467 od 18. prosinca 2014.
                                 (s posljednjim izmjenama od 12. prosinca 2019.)

                                 Članak 3. stavak 13.

                                    Alternatyviųjų kolektyvinio investavimo subjektų valdytojų įstatymas

                                 (Zakon o upraviteljima društava za alternativna zajednička ulaganja)

                                 Br. XII-1467 od 18. prosinca 2014.
                                 (s posljednjim izmjenama od 12. prosinca 2019.)

                                 Članak 16. stavak 1.

                                 Dva puta godišnje/godišnje

                                 Portugal

                                    Fundos de capital de risco

                                 (Privatni dionički fondovi i fondovi rizičnog kapitala)

                                    Lei

                                 (Zakon)

                                 Br. 18/2015 od 4. ožujka 2015.

                                 Članci 1. i 3.

                                    Regulamento da Comissão do Mercado de Valores Mobiliários

                                 (Uredba Komisije za tržište vrijednosnih papira)

                                    Instrução da Comissão do Mercado de Valores Mobiliários

                                 (Smjernica Komisije za tržište vrijednosnih papira)

                                 Br. 3/2015 od 3. studenog 2015.
                                 Br. 7/2016 od 29. studenog 2016.

                                 Članci 2. i 15.§1
                                 Pravilo 2.

                                 Dva puta godišnje

                                 Portugal

                                    Fundos de empreendedorismo social

                                 (Fondovi za socijalno poduzetništvo)

                                    Organismos de investimento alternativo especializado

                                 (Specijalizirani alternativni investicijski fondovi)

                                    Lei

                                 (Zakon)

                                 Br. 18/2015 od 4. ožujka 2015.

                                 Članak 1. i 4.
                                 Članak 1. i 5.

                                    Regulamento da Comissão do Mercado de Valores Mobiliários

                                 (Uredba Komisije za tržište vrijednosnih papira)

                                 Br. 3/2015 od 3. studenog 2015.

                                 Članci 2. i 15.§2

                                 Godišnje

               ”


title: Odluka Komisije (EU) 2020/1101 оd 23. srpnja 2020. o izmjeni Odluke Komisije (EU) 2020/491 o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020. (priopćeno pod brojem dokumenta C(2020) 4936)

text:
                  27.7.2020

                  HR

                  Službeni list Europske unije

                  L 241/36

         ODLUKA KOMISIJE (EU) 2020/1101
         оd 23. srpnja 2020.
         o izmjeni Odluke Komisije (EU) 2020/491 o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020.

               (priopćeno pod brojem dokumenta C(2020) 4936)

         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2009/132/EZ od 19. listopada 2009. o utvrđivanju područja primjene članka 143. točaka (b) i (c) Direktive 2006/112/EZ o oslobođenju od plaćanja poreza na dodanu vrijednost prilikom konačnog uvoza određene robe (1), a posebno njezin članak 53. stavak prvi u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju,
         uzimajući u obzir Uredbu Vijeća (EZ) br. 1186/2009 od 16. studenoga 2009. o uspostavi sustava oslobođenja od carina u Zajednici (2), a posebno njezin članak 76. stavak prvi u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju,
         budući da:

                     (1)

                     Odlukom Komisije (EU) 2020/491 (3) odobrava se oslobađanje od carina i PDV-a pri uvozu robe potrebne za borbu protiv učinaka pandemije bolesti COVID-19 do 31. srpnja 2020.

                     (2)

                     Komisija se 11. lipnja 2020., u skladu s uvodnom izjavom 5. Odluke (EU) 2020/491, savjetovala s državama članicama o potrebi produljenja, nakon čega su države članice zatražile produljenje oslobođenja.

                     (3)

                     Roba koju su države članice uvozile u skladu s Odlukom (EU) 2020/491 omogućila je državnim organizacijama ili organizacijama koje su odobrila nadležna tijela u državama članicama pristup potrebnoj medicinskoj opremi i osobnoj zaštitnoj opremi, koje nedostaje. Statistički podaci pokazuju da se i dalje uvoze velike količine te robe. Budući da stopa zaraze bolešću COVID-19 u državama članicama i dalje predstavlja rizik za javno zdravlje i budući da države članice i dalje javljaju da nedostaje robe potrebne za borbu protiv pandemije bolesti COVID-19, razdoblje primjene predviđeno Odlukom (EU) 2020/491 potrebno je produljiti za tri mjeseca.

                     (4)

                     Kako bi se državama članicama omogućilo pravilno izvješćivanje o obvezama koje proizlaze iz Odluke (EU) 2020/491, primjereno je produljiti rok predviđen u članku 2. Odluke (EU) 2020/491.

                     (5)

                     Savjetovanje s državama članicama o zatraženom produljenju u skladu s člankom 76. Uredbe (EZ) br. 1186/2009 i člankom 53. Direktive 2009/132/EZ provedeno je 24. lipnja 2020.

                     (6)

                     Odluku (EU) 2020/491 trebalo bi stoga na odgovarajući način izmijeniti,

               DONIJELA JE OVU ODLUKU:

            Članak 1.
            Odluka (EU) 2020/491 mijenja se kako slijedi:

                        (1)

                        u članku 2. uvodni dio zamjenjuje se sljedećim:
                        „Države članice najkasnije do 31. prosinca 2020. Komisiji dostavljaju sljedeće informacije:”;

                        (2)

                        članak 3. zamjenjuje se sljedećim:

                           „Članak 3.
                           Članak 1. primjenjuje se na robu uvezenu od 30. siječnja 2020. do 31. listopada 2020.”.

            Članak 2.
            Ova je Odluka upućena državama članicama.

            Sastavljeno u Bruxellesu 23. srpnja 2020.

                  Za Komisiju

               Paolo GENTILONI

                  Član Komisije

            (1)  SL L 292, 10.11.2009., str. 5.

            (2)  SL L 324, 10.12.2009., str. 23.

            (3)  Odluka Komisije (EU) 2020/491 оd 3. travnja 2020. o oslobađanju od carina i PDV-a pri uvozu robe potrebne za borbu protiv učinaka pandemije bolesti COVID-19 tijekom 2020. (SL L 103, 3.4.2020., str. 1).


title: Odluka Političkog i sigurnosnog odbora (ZVSP) 2020/1104 od 23. srpnja 2020. o ponovnoj potvrdi odobrenja vojne operacije Europske unije na Sredozemlju (EUNAVFOR MED IRINI) (EUNAVFOR MED IRINI/1/2020)

text:
                  28.7.2020

                  HR

                  Službeni list Europske unije

                  L 242/3

         ODLUKA POLITIČKOG I SIGURNOSNOG ODBORA (ZVSP) 2020/1104
         od 23. srpnja 2020.
         o ponovnoj potvrdi odobrenja vojne operacije Europske unije na Sredozemlju (EUNAVFOR MED IRINI) (EUNAVFOR MED IRINI/1/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38.,
         uzimajući u obzir Odluku Vijeća (ZVSP) 2020/472 od 31. ožujka 2020. o vojnoj operaciji Europske unije na Sredozemlju (EUNAVFOR MED IRINI) (1), a posebno njezin članak 8. stavak 3.,
         budući da:

                     (1)

                     Vijeće je 31. ožujka 2020. donijelo Odluku (ZVSP) 2020/472 kojom je uspostavljena i pokrenuta vojna operacija Europske unije na Sredozemlju (EUNAVFOR MED IRINI) za razdoblje do 31. ožujka 2021.

                     (2)

                     Člankom 8. stavkom 3. Odluke (ZVSP) 2020/472 predviđa se da se, neovisno o tom razdoblju, odobrenje operacije treba ponovno potvrditi svaka četiri mjeseca te da Politički i sigurnosni odbor treba produljiti operaciju osim ako se raspoređivanjem pomorskih resursa operacije potiču migracije, što je potkrijepljeno utemeljenim dokazima prikupljenima u skladu s kriterijima iz plana operacije.

                     (3)

                     Zapovjednik operacije dostavio je mjesečna izvješća o potičućim čimbenicima.

                     (4)

                     Odobrenje operacije trebalo bi ponovno potvrditi za drugo četveromjesečno razdoblje njezina mandata te bi operaciju trebalo u skladu s time produljiti,

               DONIO JE OVU ODLUKU:

            Članak 1.
            Odobrenje operacije EUNAVFOR MED IRINI ponovno se potvrđuje i operacija se produljuje od 31. srpnja 2020. do 30. studenoga 2020.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 23. srpnja 2020.

                  Za Politički i sigurnosni odbor

                  Predsjedateljica

               S. FROM-EMMESBERGER

            (1)  SL L 101, 1.4.2020., str. 4.


title: Odluka Vijeća (EU) 2020/1109 od 20. srpnja 2020. o izmjeni direktiva (EU) 2017/2455 i (EU) 2019/1995 u pogledu datumâ prenošenja i početka primjene kao odgovor na pandemiju bolesti COVID-19

text:
                  29.7.2020

                  HR

                  Službeni list Europske unije

                  L 244/3

         ODLUKA VIJEĆA (EU) 2020/1109
         od 20. srpnja 2020.
         o izmjeni direktiva (EU) 2017/2455 i (EU) 2019/1995 u pogledu datumâ prenošenja i početka primjene kao odgovor na pandemiju bolesti COVID-19
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 113.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskog parlamenta (1),
         uzimajući u obzir mišljenje Europskoga gospodarskog i socijalnog odbora (2),
         u skladu s posebnim zakonodavnim postupkom,
         budući da:

                     (1)

                     Direktiva Vijeća 2006/112/EZ (3) izmijenjena je direktivama Vijeća (EU) 2017/2455 (4) i (EU) 2019/1995 (5) kako bi se osuvremenio pravni okvir poreza na dodanu vrijednost (PDV) za prekograničnu e-trgovinu između poduzeća i potrošača. Većina tih novih odredaba treba se primjenjivati od 1. siječnja 2021.

                     (2)

                     Svjetska zdravstvena organizacija proglasila je 30. siječnja 2020. izbijanje bolesti COVID-19 izvanrednim stanjem u području javnog zdravlja od međunarodnog značaja. Zatim je 11. ožujka 2020. izbijanje te bolesti proglasila pandemijom. Pandemija bolesti COVID-19 pogodila je sve države članice. Zbog alarmantnog povećanja broja slučajeva i nedostatka odmah dostupnih učinkovitih sredstava za borbu s pandemijom bolesti COVID-19 niz država članica proglasio je nacionalno izvanredno stanje.

                     (3)

                     Pandemija bolesti COVID-19 neočekivana je i dosad nezabilježena izvanredna situacija koja snažno pogađa sve države članice i obvezuje ih da poduzmu hitne mjere na nacionalnoj razini za prioritetno rješavanje trenutačne krize preraspodjelom sredstava namijenjenih za druga pitanja. Zbog te krize nekoliko država članica ima poteškoće do 31. prosinca 2020. dovršiti razvoj informacijskih sustava nužnih za početak primjene pravila utvrđenih u direktivama (EU) 2017/2455 i (EU) 2019/1995 od 1. siječnja 2021. Neke države članice te poštanski i kurirski operateri stoga su zatražili odgodu datuma početka primjene obje direktive (EU) 2017/2455 i (EU) 2019/1995.

                     (4)

                     Uzimajući u obzir izazove s kojima se države članice suočavaju u borbi protiv krize uzrokovane bolešću COVID-19 i činjenicu da se nove odredbe temelje na načelu da sve države članice moraju ažurirati svoje informacijske sustave kako bi mogle primjenjivati pravila utvrđena u direktivama (EU) 2017/2455 i (EU) 2019/1995 i osigurati prikupljanje i prijenos informacija i plaćanja u okviru izmijenjenih programa, datume početka primjene tih direktiva potrebno je odgoditi za šest mjeseci. Šestomjesečna odgoda primjerena je jer bi odgađanje trebalo biti što kraće kako bi se dodatni proračunski gubici država članica sveli na najmanju moguću mjeru.

                     (5)

                     S obzirom na znatan utjecaj gospodarskih poremećaja i moguće dodatne poteškoće izazvane pandemijom bolesti COVID-19 te kako bi se pružila potpora pravilnoj i pravodobnoj primjeni novih pravila o PDV-u u području e-trgovine, Komisija bi mogla blisko surađivati s dotičnim državama članicama s ciljem praćenja prilagodbe nacionalnih informacijskih sustava i pružanja tehničke pomoći kad je potrebna.

                     (6)

                     Direktive (EU) 2017/2455 i (EU) 2019/1995 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjene Direktive (EU) 2017/2455
            Direktiva (EU) 2017/2455 mijenja se kako slijedi:

                        1.

                        članak 2. mijenja se kako slijedi:

                                    (a)

                                    naslov se zamjenjuje sljedećim:
                                    „Izmjene Direktive 2006/112/EZ s učinkom od 1. srpnja 2021.”;

                                    (b)

                                    uvodna rečenica zamjenjuje se sljedećim:
                                    „S učinkom od 1. srpnja 2021., Direktiva 2006/112/EZ mijenja se kako slijedi:”;

                        2.

                        članak 3. zamjenjuje se sljedećim:

                           „Članak 3.
                           Izmjena Direktive 2009/132/EZ
                           S učinkom od 1. srpnja 2021. glava IV. Direktive 2009/132/EZ briše se.”;

                        3.

                        u članku 4. stavak 1. mijenja se kako slijedi:

                                    (a)

                                    drugi podstavak zamjenjuje se sljedećim:
                                    „Države članice do 30. lipnja 2021. donose i objavljuju zakone i druge propise koji su potrebni radi usklađivanja s člancima 2. i 3. ove Direktive. One Komisiji odmah dostavljaju tekst tih odredaba.”;

                                    (b)

                                    četvrti podstavak zamjenjuje se sljedećim:
                                    „One primjenjuju mjere potrebne radi usklađivanja s člancima 2. i 3. ove Direktive od 1. srpnja 2021.”.

            Članak 2.
            Izmjene Direktive (EU) 2019/1995
            U članku 2. stavku 1. Direktive (EU) 2019/1995 prvi i drugi podstavak zamjenjuju se sljedećim:

               „Države članice najkasnije do 30. lipnja 2021. donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.
               One primjenjuju te odredbe od 1. srpnja 2021.”.

            Članak 3.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Članak 4.
            Adresati
            Ova je Odluka upućena državama članicama.

            Sastavljeno u Bruxellesu 20. srpnja 2020.

                  Za Vijeće

                  Predsjednik

               M. ROTH

            (1)  Mišljenje od 10. srpnja 2020. (još nije objavljeno u Službenom listu).

            (2)  Mišljenje od 10. lipnja 2020. (još nije objavljeno u Službenom listu).

            (3)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).

            (4)  Direktiva Vijeća (EU) 2017/2455 od 5. prosinca 2017. o izmjeni Direktive 2006/112/EZ i Direktive 2009/132/EZ u pogledu određenih obveza u vezi s porezom na dodanu vrijednost za isporuku usluga i prodaju robe na daljinu (SL L 348, 29.12.2017., str. 7.).

            (5)  Direktiva Vijeća (EU) 2019/1995 od 21. studenoga 2019. o izmjeni Direktive 2006/112/EZ u pogledu odredaba koje se odnose na prodaju robe na daljinu i određene isporuke robe na domaćem tržištu (SL L 310, 2.12.2019., str. 1.).


title: Odluka Vijeća (EU) 2020/1111 od 20. srpnja 2020. o potpisivanju, u ime Unije, Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti

text:
                  29.7.2020

                  HR

                  Službeni list Europske unije

                  L 244/8

         ODLUKA VIJEĆA (EU) 2020/1111
         od 20. srpnja 2020.
         o potpisivanju, u ime Unije, Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 10. rujna 2010. ovlastilo Komisiju da otvori pregovore s Vladom Narodne Republike Kine o Sporazumu o suradnji u području oznaka zemljopisnog podrijetla i njihovoj zaštiti. Pregovori su uspješno zaključeni parafiranjem Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti („Sporazum”).

                     (2)

                     Sporazumom se nastoji postići najviša moguća razina zaštite oznaka zemljopisnog podrijetla i osigurati instrumente za suzbijanje obmanjujućih praksi i nezakonite upotrebe oznaka zemljopisnog podrijetla.

                     (3)

                     Sporazum bi trebalo potpisati u ime Unije, podložno njegovu kasnijem sklapanju,

               DONIJELO JE OVU ODLUKU:

            Članak 1.
            Odobrava se potpisivanje, u ime Unije, Sporazuma između Europske unije i Vlade Narodne Republike Kine o suradnji u području oznaka zemljopisnog podrijetla i njihovoj zaštiti, podložno sklapanju navedenog Sporazuma (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 20. srpnja 2020.

                  Za Vijeće

                  Predsjednica

               J. KLOECKNER

            (1)  Tekst Sporazuma objavit će se zajedno s odlukom o njegovu sklapanju.


title: Odluka Vijeća (EU) 2020/1113 od 20. srpnja 2020. o stajalištu koje u ime Europske unije treba zauzeti u okviru Odbora za SGP osnovanog na temelju prijelaznog Sporazuma o gospodarskom partnerstvu između Gane, s jedne strane, i Europske zajednice i njezinih država članica, s druge strane, u pogledu donošenja Poslovnika Odbora za SGP

text:
                  29.7.2020

                  HR

                  Službeni list Europske unije

                  L 244/11

         ODLUKA VIJEĆA (EU) 2020/1113
         od 20. srpnja 2020.
         o stajalištu koje u ime Europske unije treba zauzeti u okviru Odbora za SGP osnovanog na temelju prijelaznog Sporazuma o gospodarskom partnerstvu između Gane, s jedne strane, i Europske zajednice i njezinih država članica, s druge strane, u pogledu donošenja Poslovnika Odbora za SGP
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak i članak 209., u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija i njezine države članice potpisale su 28. srpnja 2016. prijelazni Sporazum o gospodarskom partnerstvu između Gane, s jedne strane, i Europske zajednice i njezinih država članica, s druge strane (1) („Sporazum”). Sporazum se privremeno primjenjuje između Unije, s jedne strane, i Gane, s druge strane od 15. prosinca 2016. (2).

                     (2)

                     Na temelju članka 73. stavka 3. Sporazuma, Odbor za Sporazum o gospodarskom partnerstvu (SGP) odgovoran je za upravljanje svim područjima obuhvaćenima Sporazumom i izvršavanje svih zadataka navedenih u Sporazumu. Na temelju članka 73. stavka 2. Odbor za SGP utvrđuje svoja pravila o ustroju i radu.

                     (3)

                     Odbor za SGP treba donijeti odluku o svojem poslovniku u 2020.

                     (4)

                     Primjereno je utvrditi stajalište koje u ime Unije treba zauzeti u okviru Odbora za SGP jer će se predviđenom odlukom Odbora za SGP utvrditi pravno obvezujuća pravila o radu Odbora za SGP.

                     (5)

                     Sporazumi o gospodarskom partnerstvu dio su cjelokupnog odnosa između Unije i njezinih država članica, s jedne strane, i zemalja AKP-a, s druge strane, kako je utvrđeno Sporazumom o partnerstvu između članica Skupine afričkih, karipskih i pacifičkih država, s jedne strane, i Europske zajednice i njezinih država članica, s druge strane (3), kako je zadnje izmijenjen („Sporazum o partnerstvu iz Cotonoua”) i sporazumom koji ga nasljeđuje, kada se počne primjenjivati. Na temelju članka 34. stavka 1. Sporazuma o partnerstvu iz Cotonoua, cilj gospodarske i trgovinske suradnje među strankama jest poticanje neometane i postupne integracije država AKP-a u svjetsko gospodarstvo, poštujući njihove političke odluke i prioritete razvoja, čime će se promicati njihov održivi razvoj i doprinositi iskorjenjivanju siromaštva u zemljama AKP-a. U tom kontekstu može se smatrati da sporazumi o gospodarskom partnerstvu predstavljaju razvojne instrumente, kako je navedeno u članku 36. stavku 2. Sporazuma o partnerstvu iz Cotonoua. Sporazumom se stoga uzimaju u obzir različite razine razvoja stranaka, kao i posebna gospodarska i društvena ograničenja Gane te njezina sposobnost da prilagodi svoje gospodarstvo procesu liberalizacije i uskladi ga s njime. Nadalje, Odluka (EU) 2016/1850 o potpisivanju i privremenoj primjeni Sporazuma, koji je mješoviti sporazum i uključuje glavu o partnerstvu za razvoj, temelji se i na pravnoj osnovi za trgovinu i na pravnoj osnovi za razvojnu suradnju. To bi se trebalo odraziti i u ovoj Odluci,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije temelji se na nacrtu odluke Odbora za SGP u pogledu donošenja Poslovnika Odbora za SGP (4).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 20. srpnja 2020.

                  Za Vijeće

                  Predsjednica

               J. KLOECKNER

            (1)  Prijelazni Sporazum o gospodarskom partnerstvu između Gane, s jedne strane, i Europske zajednice i njezinih država članica, s druge strane (SL L 287, 21.10.2016., str. 3).

            (2)  Odluka Vijeća (EU) 2016/1850 od 21. studenoga 2008. o potpisivanju i privremenoj primjeni prijelaznog Sporazuma o gospodarskom partnerstvu između Gane, s jedne strane, i Europske zajednice i njezinih država članica, s druge strane (SL L 287, 21.10.2016., str. 1).

            (3)  SL L 317, 15.12.2000., str. 3.

            (4)  Vidjeti dokument ST 9240/20 na http://register.consilium.europa.eu.